‘Seinblokkeerders die antwoord op selfone in tronke’Argieffoto Die Congress of the People (Cope) het Donderdag ŉ beroep op die departement van korrektiewe dienste gedoen om dringend selfoonseinblokkeerders in Suid-Afrikaanse tronke te begin gebruik. Plaaslike media berig Timothy Omotoso, die Nigeriese televangelis wat tans op seksuele aanklagte in die St. Albans-tronk in Port Elizabeth aangehou word, is toegelaat om sy selfoon te gebruik om vanuit sy enkelsel deur middel van regstreekse video aan sy gemeentelede oor die hele land heen te preek. Die departement ondersoek tans bewerings dat Omotoso voorkeurbehandeling in die gevangenis ontvang. Tydens ŉ klopjag by die Johannesburg-Sentraal-gevangenis in Desember het bewaarders talle selfone binne tronkselle gevind, asook ander verbode items soos dwelms en gevaarlike wapens. Dennis Bloem, nasionale woordvoerder van Cope, sê die party het betroubaar verneem dat selfone in tronke volop is en dat gevangenes vrylik met die buitewêreld kan kommunikeer. Selfoontoegang stel ook misdaadsindikate en dwelmhandelaars in staat om hul sake vanuit hul tronkselle te bedryf. “Die groot getalle selfone wat in ons gevangenisse gevind word, is net oortjies van die seekoei. Daar bestaan geen twyfel nie dat selfone in absoluut alle gevangenisse gevind sal word,” sê Bloem. “Ons kan nie verstaan hoekom dit so moeilik is vir die departement van korrektiewe dienste om hierdie [seinblokkerings-] tegnologie te installeer nie. Gevangenes wat toegang tot selfone het, skep die ernstige risiko dat huurmoorde van getuies, slagoffers, gemeenskapslede en selfs wetstoepassers en paroolbeamptes gereël kan word. Dit is noodsaaklik dat alle selfone uit tronkselle verwyder word óf die netwerke geblokkeer word tot voordeel van die samelewing.” Bloem sê Cope sal ŉ dringende vergadering met Michael Masutha, minister van justisie en korrektiewe dienste, oor die kwessie versoek. Tydens die 2016-staatsrede deur die president is ŉ seinblokkeringstoestel deur die departement van staatsekuriteit in die parlement geaktiveer, glo “om veiligheidsredes”. Dit het dit vir die media onmoontlik gemaak om vanuit die nasionale vergadering op hul rekenaars en selfone verslag te lewer.